
               REPUBLIKA HRVATSKA
  VUKOVARSKO-SRIJEMSKA ŽUPANIJA
               OPĆINA BOGDANOVCI
	      OPĆINSKO VIJEĆE

Klasa: 021-05/21-01/
Ur.br: 2196/03-01/02-21-01
Bogdanovci, 12.11.2021. godine


Na temelju članka 81. i 82. Poslovnika Općinskog vijeća Općine Bogdanovci („Službeni vjesnik“  br. 05/13, 8/18, 4/20), predsjednik vijeća Marijan Gelo predlaže ovaj:

Z A P I S N I K

sa 5. sjednice općinskog vijeća koja je održana 12.11.2021. godine sa početkom u 19,00 sati u prostorijama Općine Bogdanovci – velika vijećnica.

NAZOČNI VIJEĆNICI:
Gelo Marijan, Zvonko Kostelnik, Andrija Krizmanić, Mario Pavlović, Mirko Hardi, Tin Ivić, Anamarija Savić Bajac, Zvonimir Mudri, Boris Grbić


ODSUTNI VIJEĆNICI:  Dalibor Katić

NAZOČNE SLUŽBENE OSOBE:
Darko Ruskaj, Maja Župan, Jaroslav Međeši, Marijan Marić

GOSTI:  Željko Ergović, Tomislav Keteleš


Predsjednik općinskog vijeća pozdravio je nazočne, te je predložio sljedeći dnevni red:

           1. Usvajanje zapisnika s protekle sjednice općinskog vijeća Općine Bogdanovci,
            2. Prijedlog Odluke o izmjenama i dopunama Odluke o plaćama i ostalim materijalnim pravima   
                općinskog načelnika i zamjenika općinskog načelnika Općine Bogdanovci
            3. Prijedlog Odluke o koeficijentima za obračun plaće službenicima I namještenicima u    
                Jedinstvenom upravnom odjelu Općine Bogdanovci
            4. Prijedlog Odluke o naknadama viječnicima i drugim osobama koje bira ili imenuje Općinsko   
                vijeće na određene funkcije
            5. Prijedlog Odluke o imenovanju općinskog povjerenstva za provođenje Javnog
                natječaja za zakup poljoprivrednog zemljišta u vlasništvu Republike Hrvatske na 
   području Općine Bogdanovci
            6. Razno
	 
Dnevni red usvojen je JEDNOGLASNO.

Točka 1.
Predsjednik općinskog vijeća dao je zapisnik s 4. sjednice Općinskog vijeća na raspravu.
Gosp. Gelo navodi kako je već ukazao na grešku kod točke razno, u zadnjem odlomku da se ispravi da se vezano za grb pošalje još jedna požurnica, a ne narudžbenica.
Gđa. Savić-Bajac daje primjedbu na točku 8. da je ista usvojena sa 6 glasova za, dva glasa protiv i jednim suzdržanim.
S navedenim primjedbama, zapisnik je usvojen JEDNOGLASNO.

Točka 2.
S obzirom da smo na prošloj sjednici donijeli Odluku o izmjeni Odluke o visini koeficijenta za općinskog načelnika, moramo donijeti i Odluku o izmjenama i dopunama Odluke o plaći i ostalim materijalnim pravima općinskog načelnika i zamjenika općinskog načelnika Općine Bogdanovci, da se izmjeni samo članak 5. stavak 3. tako da se izmjeni koeficijent za obračun plaće koji sada iznosi 3,56 – pojašnjava pročelnik.
Gosp. Pavloviću nije jasno zašto se sad opet donose odluke o povećanju načelnikove plaće, međutim gosp. Ruskaj pojašnjava da je to samo usklađivanje koeficijenata, jer smo na prošloj sjednici donijeli izmjene koeficijenta za obračun plaće načelniku.
Odluka je usvojena sa 6 glasova ZA i tri glasa PROTIV.

Točka 3.
Pred Vama je Odluka o koeficijentima za obračun plaća službenika i namještenika u JUO Općine Bogdanovci. U prilogu imate tablicu kako biste mogli usporediti dosadašnje plaće i plaće s povećanjem koeficijenta od 10 %. Mislim da su djelatnici to zaslužili svojim predanim radom – navodi gosp. Gelo.
Odluka je usvojena sa 8 glasova ZA i jednim glasom PROTIV.

Točka 4.
Gosp. Gelo ukratko je pojasnio Odluku o naknadama vijećnicima i drugim osobama koje bira ili imenuje Općinsko vijeće na određene funkcije, također je pojasnio da u prilogu uz Odluku stoji tablica usporedbe prijašnjih i sadašnjih naknada, te je istu dao na raspravu.
Gosp. Krizmanić slaže se sa svime osim s povećanje naknada za rad povjerenstava i odbora, smatra da je to prevelik iznos s obzirom koliko te osobe imaju posla.
Gosp. Gelo ne slaže s se gosp. Krizmanićem, jer se ne može reći da ti ljudi ne rade, pogotovo sad povjerenstvo za provedbu natječaja za zakup poljoprivrednog zemljišta, posao je obiman i trebat će dosta vremena i truda da se to sve napravi kako treba.
Nakon kratke rasprave Odluka je usvojena sa 7 glasova ZA, jednim glasom PROTIV i dva suzdržana glasa.

Točka 5.
Pročelnik je već na prošloj sjednici upoznao nazočne sa problematikom ne dolaženja članova povjerenstva na sastanke. Jako je bitno da povjerenstvo donese kvalitetnu odluku, da bude sve sukladno Zakonu, kako bi vijeće istu moglo usvojiti. Na nama je danas da izaberemo agronoma, prije sjednice vijeća kontaktirao sam pojedine agronome, međutim većina ih je u sukobu interesa. Jedina koja je pristala biti član povjerenstva, a agronom je i nije u sukobu interesa, je gđa. Zrinka Ožanić, djelatnica Prvče, te je to moj prijedlog, navodi gosp. Gelo. Ukoliko netko ima nekakav drugi prijedlog neka kaže.
Isto tako što se tiče Marije Božić, dobili smo očitovanje iz Ministarstva poljoprivrede da članovi povjerenstva moraju biti članovi općinskog vijeća, te umjesto Marije Božić predlažemo Tina Ivića kao člana – govori predsjednik vijeća.
Gosp. Pavlović postavlja onda pitanje da li je sukladno očitovanju Ministarstva poljoprivrede zakonito javno otvaranje ponuda, s obzirom da gđa. Božić nije mogla biti imenovana u povjerenstvo, jer ista nije vijećnica općinskog vijeća?! 
Gosp. Gelo predlaže da se uputi upit Ministarstvu vezano za ovo pitanje, bolje da se sada provjeri već na kraju kad sve bude gotovo. 
Gosp. Kostelnik predlaže za člana agronoma gosp. Igora Burčaka, međutim nakon što su ga odmah telefonski kontaktirali, gosp. Burčak izjasnio se da nije agronom.
Gosp. Gelo dao je prijedlog Odluke na glasanje s predloženim agronomom Zrinkom Ožanić, prijedlog je usvojen JEDNOGLASNO.

Točka 6.
RAZNO
Gosp. Gelo upoznao je nazočne s Odlukama stožera Civilne zaštite RH, koje su danas donesene, a primjenjivat će se od 16. studenog ove godine. Odluke se odnose na COVID potvrde ili negativan test koji će morati imati svaki zaposlenik Općine, te sve stranke koje žele ući u zgradu Općine. Isto to se onda odnosi i na vijećnike, jer bez navedenog neće moći sudjelovati na sjednicama Općinskog vijeća.
Gosp. Krizmanić kaže kako nije cijepljen niti će se cijepiti, te da ne podržava odluke Vlade RH. 

Gosp. Gelo navodi kako je poslana požurnica vezano za grb općine, međutim još nismo dobili odgovor. 

Gosp. Mudri postavlja upit vezano za rješavanje imovinsko pravnih odnosa za lovački dom u Petrovicma, gosp. Gelo pojašnjava kako odgovor najbolje zna načelnik, te budući danas nije nazočan na sjednici, odgovor će pripremiti za iduću sjednicu.



Završeno u 19:45 h.


Zapisničar						Predsjednik općinskog vijeća
Maja Župan						Marijan Gelo, dr.vet.med. 

